## Informatīvais ziņojums par Eiropas Savienības veselības ministru 2012. gada 10. - 11.jūlija neformālajā sanāksmē izskatāmajiem jautājumiem

2012. gada 10. - 11.jūlijā Kiprā, Nikosijā notiks Eiropas Savienības (turpmāk - ES) veselības ministru neformālā sanāksme, kuras darba kārtībā ir ietverti šādi Veselības ministrijas kompetencē esoši jautājumi:

I Orgānu ziedošana un transplantācija;

II Pārrobežu draudi veselībai– riska un krīzes komunikācijas stratēģijas;

III Veselības jomas personāls.

**I Orgānu ziedošana un transplantācija**

ES Veselības ministru neformālās sanāksmes darba kārtībā ir jautājums par orgānu ziedošanu un transplantāciju, kas ir arī viena no Kipras prezidentūras prioritātēm, ņemot vērā Orgānu ziedošanas un transplantācijas rīcības plāna (2009.–2015. gadam) tuvojošos vidusposma izvērtējumu. Sanāksmes laikā ministriem būs iespēja apmainīties viedokļiem par dzīvo donoru orgānu ziedošanu un transplantāciju valsts robežās, kā arī starp valstīm.

2010. gada 7. jūlijā tika pieņemta Eiropas Parlamenta un Padomes Direktīva 2010/53/ES *par transplantācijai paredzētu cilvēku orgānu kvalitātes un drošības standartiem* (turpmāk tekstā - Direktīva). Direktīva attiecas uz cilvēku orgānu, kurus izmanto transplantācijai, visām šī procesa fāzēm – ziedošanu, ieguvi, pārbaudi, konservāciju, transportu un izmantošanu. Tās mērķis ir nodrošināt orgānu kvalitāti un drošību, kas paaugstina veselības aizsardzības līmeni. Direktīvas mērķis ir panākt, lai ES transplantācijai izmantotie cilvēka orgāni atbilstu vienādām kvalitātes un drošības prasībām, tādējādi atvieglojot orgānu apmaiņu dalībvalstu starpā. Direktīvas 15. pants veltīts tieši dzīvo donoru orgānu ziedošanai un paredz, ka dalībvalstis rūpīgi izvēlas un aizsargā dzīvos donorus, kā arī reģistrē katru dzīvo donoru orgānu ziedojumu un turpina sekot dzīvo donoru veselībai. Arī vairāki citi Direktīvas aspekti veltīti dzīvo donoru orgānu ziedošanai.

Dalībvalstīm Direktīva ir jāpārņem savos nacionālajos tiesību aktos līdz 2012. gada 27. augustam. Latvijā šobrīd prasības attiecībā uz orgānu transplantāciju ir noteiktas likumā „Par miruša cilvēka ķermeņa aizsardzību un cilvēka audu un orgānu izmantošanu medicīnā” un 2007. gada 27. marta Ministru kabineta noteikumos Nr. 208 „Cilvēka audu un orgānu uzkrāšanas, uzglabāšanas un izmantošanas kārtība", bet minētie noteikumi vienlaikus ietver prasības audiem un šūnām un attiecībā uz orgāniem neaptver visas Direktīvas normas. Lai nodrošinātu Direktīvā ietverto prasību pārņemšanu nacionālajā regulējumā, tiks noteikts vienots tiesiskais regulējums attiecībā uz dzīva un miruša cilvēka orgānu izmantošanu un vienots tiesiskais regulējums attiecībā uz dzīva un miruša cilvēka audu izmantošanu. Pārņemot Direktīvu, tiks nodrošināti transplantācijai paredzētu cilvēku orgānu kvalitātes un drošības standarti, kuri ietver prasības orgānu ieguvei, izmantošanai, transportēšanai, kā arī prasības orgānu izsekojamībai, ziņošanu par nevēlamām blaknēm (blakus parādībām), konfidencialitātes nodrošināšanu attiecībā par donoru un reklāmas aizliegumu orgānu piedāvāšanai, iegūstot finansiālu labumu vai līdzvērtīgu izdevīgumu.

2008. gada decembrī Eiropas Komisija pieņēma Orgānu ziedošanas un transplantācijas rīcības plānu (2009.-2015. gadam). Par trīs galvenajiem uzdevumiem tika izvirzīti: orgānu pieejamības palielināšana; transplantācijas sistēmu efektivitātes un pieejamības paaugstināšana; un kvalitātes un drošības uzlabošana. Viena no Rīcības plāna desmit prioritārajām darbībām paredz, ka dalībvalstis veicina dzīvo donoru orgānu ziedošanas programmas, sekojot labākajiem piemēriem.

Starptautiskās sadarbības jomā Latvija darbojas starptautiskās apvienības „*BaltTransplant*” sastāvā un ar ES Padomes atbalstu tā veido sadarbību ar citām Eiropas transplantācijas organizācijām. "*BaltTransplant*" Latvijas nodaļa nodarbojas ar transplantācijas "gaidīšanas saraksta" izveidi, orgānu donoru atklāšanu, popularizē transplantāciju sabiedrībā, veido donoru, recipientu un transplantēto pacientu reģistru.

Latvija uzskata, ka dzīvo donoru orgānu ziedošana un izmantošana ir jāatbalsta un jāattīsta. Nieru transplantācija no dzīvajiem donoriem pēc rezultātiem un dzīvildzes ir pirmajā vietā no visiem nieru aizstājterapijas veidiem. Nieru transplantācija ilgtermiņā ir arī daudz lētāka par citiem ārstēšanas veidiem, tādiem kā hemodialīze vai peritoneāla dialīze. Veicot dzīvo donoru orgānu transplantācijas, jāizslēdz komercializācijas un orgānu tirdzniecības iespēja.

Latvijā uz 2012.gada 1.janvāri veiktas 19 nieru transplantācijas, izmantojot dzīva donora nieri jeb tikai 1.2% no visām nieru transplantācijām, tāpēc ir nepieciešams attīstīt nieru transplantācijas no dzīvajiem donoriem, izmantojot visas modernās medicīnas iespējas - transplantācijas bez ABO asins grupas saderības, orgānu apmaiņa starp pāriem, augsti imunizēto pacientu desensibilizācija.  Latvijā tiek paredzētas kompensācijas dzīvajiem donoriem: likuma „Par miruša cilvēka ķermeņa aizsardzību un cilvēka audu un orgānu izmantošanu medicīnā” 19. pants nosaka, ka dzīvajam orgānu donoram ir tiesības līdz mūža beigām saņemt valsts garantēto medicīnisko palīdzību bez maksas.

Latvija atbalsta orgānu apmaiņu starp ES dalībvalstīm un vienlīdzīgu orgānu pieejamību, jo ne visās valstīs ir pieejamas atbilstošas medicīniskās tehnoloģijas, lai nodrošinātu jebkura orgāna transplantāciju.

**II Pārrobežu draudi veselībai– riska un krīzes komunikācijas stratēģijas**

Kopš 1998. gada ES ir veiksmīgi izstrādāta politika un izveidots tiesiskais regulējums cīņai ar infekcijas slimībām. Tajā noteiktas tiesiskās prasības infekcijas slimību uzraudzībai, akūtu gadījumu ziņošanai ES līmenī, izmantojot agrās brīdināšanas un reaģēšanas sistēmu (*EWRS*), un informācijas apmaiņai par veiktajiem sabiedrības veselības aizsardzības pasākumiem šādu uzliesmojumu kontrolei. Tomēr ne visi nopietni pārrobežu veselības apdraudējumi tiek tik konsekventi izskatīti ES līmenī. Tādēļ Eiropas Komisija 2011.gada 8.decembrī publicēja priekšlikumu Eiropas Parlamenta un Padomes lēmumam *par nopietniem pārrobežu veselības apdraudējumiem* (turpmāk tekstā - priekšlikums), kurā mēģināts sniegt salīdzināmu aizsardzības līmeni pret citiem nopietnu pārrobežu veselības apdraudējumu tipiem, ko izraisījuši bioloģiska, ķīmiska rakstura vai ar vidi saistīti notikumi.

Darbs pie priekšlikuma tika uzsākts Dānijas prezidentūras laikā 2012.gada 1.pusgadā. Kipras prezidentūras laikā plānots turpināt darbu pie priekšlikuma ar mērķi stiprināt ES iekšējās struktūras, kā arī gatavības un reaģēšanas plānošanu. Diskusijas pamatā tiks vērstas uz veselības drošības reģionālo dimensiju un uz resursu attīstīšanu, īpaši attiecībā uz ES kaimiņvalstīm.

Latvija kopumā atbalsta priekšlikumu Eiropas Parlamenta un Padomes lēmumam par nopietniem pārrobežu apdraudējumiem veselībai, jo ar šo lēmumu izveido saskaņotu sistēmu ES rīcībai sabiedrības veselības krīzes situācijā, racionalizējot un stiprinot Eiropas Savienības spēju un struktūras efektīvai reaģēšanai uz nopietniem pārrobežu veselības apdraudējumiem.

**III Veselības jomas personāls. Ministru pusdienās**

Ministru pusdienās plānotas diskusijas par ES Rīcības plānu veselības jomas darbaspēkam. 2012. gada 18. aprīlī tika pieņemts ES Rīcības plāns veselības jomas darbaspēkam kā daļa no Eiropas Komisijas komunikācijas par darba vietu atjaunošanu Eiropā. Veselības aprūpe tiek atzīta par vienu no trīs pamatnozarēm ar augstu nodarbinātības potenciālu, tomēr tā saskaras ar vairākiem izaicinājumiem, tādiem kā novecojošs veselības jomas personāls, veselības jomas personāla trūkums atsevišķās vietās un nepieciešamība pēc jaunām prasmēm. Rīcības plāna mērķis ir rast risinājumu šīm problēmām, piedāvājot darbības, kas varētu sekmēt Eiropas līmeņa sadarbību un pieredzes apmaiņu ar labas prakses piemēriem, lai uzlabotu veselības jomas personāla plānošanu, noteiktu nākotnē nepieciešamās prasmes, kā arī nodrošinātu vienlīdzīgu pieeju veselības jomas personālam visā Eiropā. Latvija konceptuāli atbalsta Rīcības plānu.

Delegācijas vadītājs: Veselības ministrijas valsts sekretārs R.Muciņš.

Veselības ministre I. Circene

27.06.2012 16:44

1 007

A. Takašovs

67876025, aleksandrs.takasovs@vm.gov.lv